section_heading: Testiranja
paragraph_text: Sezona testiranja započela je odmah nakon Velike nagrade Abu Dhabija 2010. s trodnevnim testiranjima za mlade vozače (Young Driver Test, za vozače s manje od tri nastupa u Formuli 1) na stazi Yas Marina Circuit. Drugoplasirani u sezoni 2010. prvenstva Formula Renault 3.5 Daniel Ricciardo, za volanom Red Bulla redovno je sva tri dana postavljao najbolja vremena. Testiranja mladih vozača pratilo je još jedno testiranje - također održano u Yas Marini – ovaj puta za gume novog dobavljača Pirellija. Vozač Ferrarija Fernando Alonso bio je najbrži, te su mnogi vozači izrazili zadovoljstvo novim gumama, posebno u aspektu kratkog roka razvoja. Sebastian Vettel, posljednjeg je dana testiranja doživio eksploziju gume na svom bolidu, ali Pirellijeva istraga incident je pripisala krhotinama na stazi.